אחיו של אבי התאומים: "ההורים טובים ורגישים, לא קרימינלים"
ר', אחיו של האב החשוד יחד עם אשתו בהתעללות בתינוקות התאומים, מסביר כי המשפחה בטוחה בחפותם. "אין לנו מה להסתיר, מקווה שיתנו להם לשבת שבעה על בנם". ר' מפקפק במסקנות הראשוניות על פגיעה פיזית: "זה לא מבוסס על מדע או על חקירה רפואית". ולא מתרשם מתוצאות הפוליגרף של האם: "עשו לה את הבדיקה יום אחרי שהיא קברה את הבן שלה. זה לא אפקטיבי"
(3:01 דקות)
המשפחה מאמינה בחפות ההורים: ר', אחיו של אבי התינוקות התאומים החשוד יחד עם אשתו בהתעללות בילדיהם, בטוח בחפותם של אחיו וחמותו. "אנחנו מאמינים באמת שלנו ואין לנו מה להסתיר. הם לא קרימינלים", מסביר ר'.
דודם של התאומים אמר כי אחיו ואשתו לא היו מסוגלים לעשות את המיוחס להם. "הם כל כך עדינים ורגישים וטובים. הם לא היו מסתירים את זה, הם היו בוכים על זה", אמר ר' והוסיף כי גם אם הייתה תאונה שלא במתכוון ההורים היו פונים אליו או אל הוריהם.
באשר למסקנות הראשוניות שנמצאו כי ככל הנראה מדובר בפגיעה פיזית אומר ר' כי הן אינן אמינות. "המסקנות הללו לא מבוססות על מדע ולא מבוססות על חקירה רפואית כמו שהייתה צריכה להיעשות". הוא גם לא מתרגש מבדיקת הפוליגרף שעברה האם ויצאה דוברת שקר. "עשו לה את הבדיקה יום אחרי שהיא קברה את הבן שלה. אני לא חושב שהבדיקה הייתה אפקטיבית במצב כזה", הוסיף.
ביום רביעי עברה אמם של התאומים בדיקת פוליגרף. בחלקה המכריע של הבדיקה, שאינה קבילה בבית משפט, היא נמצאה דוברת שקר. היא נשאלה שאלות מהותיות שמתייחסות לחשד המרכזי של פגיעה פיזית בתינוקות.
בנוסף, במהלך החקירה התברר כי האב השתמש בסמים בעבר, והמשטרה בודקת האם גם מאז שהתינוקת נולדו, לפני ארבעה חודשים, הוא היה תחת השפעת סמים. אחיו ר' הכחיש ואמר הערב כי אחיו לעולם לא השתמש בסמים.